Hjálparstarf Save the Children í Bangladess skilar árangri Save the Children-samtökin , sem hafa starfað í Bangladess frá 1970 , brugðust skjótt við neyðarástandi sem skapaðist í kjölfar gríðarlegra flóða í landinu . Starf samtakanna hefur miðast að því að dreifa matvælum , vatnshreinsitöflum og lyfjum auk sérstakra aðgerða til verndar börnum . Þetta hefur skilað þeim árangri að útbreiðsla farsótta er verulega minni á starfssvæðum Save the Children en á öðrum flóðasvæðum . Mikil áhersla er lögð á barnavernd og hreinsun og enduropnun skóla . Save the Children reka 75 barnaverndarmiðstöðvar á flóðasvæðunum og hafa þegar sótthreinsað og lagað aðstöðu í 28 skólum auk þess að dreifa matvælum og öðrum nauðsynjum . Þá hafa þau byggt upp brunna og salernis - og hreinlætisaðstöðu . Næstu mánuðina mun hjálparstarf samtakanna í Bangladess beinast að því að tryggja grunnþarfir barna á þeim svæðum sem verst urðu úti og að uppbyggingarstarfi til að börn og fjölskyldur þeirra geti sem fyrst hafið eðlilegt líf . Þeim , sem vilja styðja starf Barnaheilla – Save the Children og styrkja starfið í Bangladess , er bent á reikning Barnaheilla 1150-26-4521 , kt. 521089-1059 , og símanúmer samtakanna 561-0545 .